Správa o stave plnenia záväzkov Slovenskej republiky v oblasti kontroly zbrojenia, odzbrojenia a budovania dôvery a bezpečnosti a tendencie ich ďalšieho vývoja

Správa informuje o plnení záväzkov Slovenskej republiky v 13 medzinárodných zmluvách, dohodách a dokumentov v oblasti kontroly zbrojenia, odzbrojenia a budovania dôvery a bezpečnosti.
	Slovenská republika si aktívnym plnením týchto záväzkov vybudovala pozíciu zmluvného štátu, ktorý nielen formálne ratifikuje zmluvy a dohody, ale ich aj aktívne implementuje. Slovenská republika sa intenzívne zapája do procesu tvorby ďalších medzinárodných dokumentov v uvedenej oblasti. Rezort ministerstva obrany spolu               so všetkými podriadenými zložkami plnil úlohy v oblasti kontroly zbrojenia, odzbrojenia            a budovania dôvery a bezpečnosti v súlade so svojimi kompetenciami. Stav implementácie jednotlivých zmlúv, dohôd a dohovorov je nasledovný:

A.	V pôsobnosti Organizácie pre bezpečnosť a spoluprácu v Európe
1.	Zmluva o konvenčných ozbrojených silách v Európe
1.1	Plnenie Zmluvy o konvenčných ozbrojených silách v Európe Slovenskou republikou
Slovenská republika splnila v hodnotenom období všetky záväzky vyplývajúce pre ňu    zo Zmluvy o konvenčných ozbrojených silách v Európe (ďalej len „ZKOS“). Hlavným vykonávateľom ZKOS je Ministerstvo obrany Slovenskej republiky (ďalej len „MO SR“), ktoré prostredníctvom odboru – Slovenské verifikačné centrum (ďalej len „odbor – SVC“) uskutočňuje praktické opatrenia vyplývajúce zo ZKOS a vykonáva rezortnú, medzirezortnú ako aj medzinárodnú koordináciu. 
S Ministerstvom zahraničných vecí Slovenskej republiky (ďalej len „MZV SR“) spolupracuje odbor – SVC pri výmene informácií prostredníctvom komunikačnej siete Organizácie pre bezpečnosť a spoluprácu v Európe (ďalej len „OBSE“) s inými zmluvnými štátmi a taktiež pri riešení technických a interpretačných otázok implementácie ZKOS.
S Ministerstvom vnútra Slovenskej republiky (ďalej len „MV SR“) spolupracuje       odbor – SVC pri spracovaní ročnej výmennej informácie, pretože MV SR vlastní bojové obrnené vozidlá, ktoré podliehajú notifikácii podľa ZKOS. 
S Ministerstvom hospodárstva Slovenskej republiky (ďalej len „MH SR“) a s MV SR spolupracuje odbor – SVC pri zabezpečení inšpekcií v ustanovených oblastiach podľa           ZKOS, pretože inšpekcie v ustanovených oblastiach umožňujú inšpekčným skupinám inšpektovať zariadenia, ktoré sú v administratívnej správe vyššie zmienených ministerstiev.
Ministrom obrany Slovenskej republiky bol vydaný rozkaz o zabezpečení vykonávania Zmluvy o konvenčných ozbrojených silách v Európe a Dohody o adaptácii Zmluvy                o konvenčných ozbrojených silách v Európe.
1.1.1 Výmena informácií o ozbrojených silách
       Výmena informácií o ozbrojených silách zmluvných štátov je významným nástrojom transparentnosti a predvídateľnosti v zóne aplikácie ZKOS.
V súlade s Protokolom o notifikácii a výmene informácií ZKOS každý zmluvný štát oznamuje a distribuuje formou ročnej výmennej informácie početný stav živej sily a stav konvenčnej výzbroje a techniky všetkým zmluvným štátom. Tento dokument bol                  za Slovenskú republiku odovzdaný 14. decembra 2001 so stavom k 1. januáru 2002.
1.1.2. Verifikácia plnenia ZKOS
Verifikačný režim, ktorý je účinným nástrojom overovania poskytovaných informácií zmluvnými štátmi ZKOS o ich ozbrojených silách, bol aplikovaný aj v tomto hodnotenom období. Inšpekčná činnosť, najmä zo strany členských štátov NATO, je vykonávaná               v prevažnej miere formou medzinárodných inšpekčných skupín, čím sa úmerne zvyšuje rozsah informácií získaných jednotlivými štátmi o plnení ZKOS pri nižších finančných nákladoch.
V hodnotenom období Slovenská republika prijala na svojom území medzinárodnú inšpekčnú skupinu vedenú Španielskym kráľovstvom, za účasti Poľskej republiky, Spojeného kráľovstva Veľkej Británie a Severného Írska a Portugalskou republikou v 5. zmiešanom raketometnom pluku (5.zrp) v Martine, ďalej inšpekčné skupiny Talianskej republiky za účasti Ruskej federácie a Moldavskej republiky v 5. výcvikovej základni raketového vojska   a delostrelectva (5.ZV RVD) v Martine, Portugalskej republiky za účasti Gréckej republiky, Luxemburského veľkovojvodstva, Holandského kráľovstva a Talianskej republiky na 1. leteckej základni (1.lz) Sliač, inšpekčnú skupinu Maďarskej republiky za účasti Nemeckej spolkovej republiky, Talianskej republiky a Kanady vo výcvikovej základni mechanizovaného a tankového vojska (VZ MTV) v Martine a inšpekčnú skupinu USA za účasti Francúzska v 2.mechanizovanej brigáde (2.mb) v Leviciach, ktoré vykonali 5 inšpekcií deklarovaných miest Ozbrojených síl Slovenskej republiky. 
V priebehu inšpekcií neboli inšpekčnými skupinami zistené v procese implementácie ZKOS žiadne nedostatky zo strany Slovenskej republiky a inšpekčnými skupinami bola vyzdvihnutá profesionálna úroveň a prístup príslušníkov sprievodných skupín, ako aj prístup funkcionárov z jednotlivých stupňov velenia a inšpektovaných útvarov.
V období od septembra 2001 vykonala Slovenská republika osem inšpekcií deklarovaných miest na území Belgického kráľovstva, Maďarskej republiky, Poľska, Nemeckej spolkovej republiky,  deklarovaných miest Spojeného kráľovstva Veľkej Británie  a Severného Írska a Spojených štátov amerických na území Nemeckej spolkovej republiky. Do inšpekčných skupín Slovenskej republiky boli na základe recipročných dohôd medzi verifikačnými centrami pozvaní inšpektori z Ukrajiny, Bulharska, Bieloruska a Rumunska. V priebehu týchto inšpekcií neboli zistené závažné nedostatky pri implementácii ZKOS, avšak inšpekčné skupiny Slovenskej republiky sa stretli s nedostatkami vyplývajúcimi z nejednotného výkladu ustanovení ZKOS, ktoré sú riešené Stálou misiou Slovenskej republiky  pri OBSE   na pôde Spoločnej konzultatívnej skupiny ZKOS. 
Na základe pozvania Rumunska, Bulharskej republiky, Bieloruskej republiky, Talianskej republiky sa inšpektori Slovenskej republiky zúčastnili šiestich inšpekcií deklarovaných miest na území Nemeckej spolkovej republiky, Poľskej republiky a Ukrajiny. V rámci týchto inšpekcií boli inšpektované aj ozbrojené sily Spojených štátov amerických dislokované na území Nemeckej spolkovej republiky. 
Účasť inšpektorov Slovenskej republiky v jednotlivých inšpekčných skupinách prispela k získaniu informácií o ozbrojených silách jednotlivých zmluvných štátov a ich prístupu k implementácii ustanovení a protokolov ZKOS.
Na základe memoranda medzi Verifikačným centrom Spojených štátov amerických v Európe a odborom – SVC vykonala inšpekčná skupina Spojených štátov amerických v apríli 2002 dve cvičné inšpekcie v  3. mobilizačnej základni (3.mz) Brezno a na 1. lz Sliač, recipročne v mesiaci jún vykonala inšpekčná skupina Slovenskej republiky inšpekciu deklarovaného miesta Spojených štátov amerických na území Talianskej republiky. Na základe spolupráce s Verifikačným centrom Spojeného kráľovstva Veľkej Británie                 a Severného Írska bola v mesiaci marec vykonaná na území Slovenskej republiky cvičná inšpekcia v ustanovenej oblasti. Ďalej v mesiaci február bola vykonaná v 1. mobilizačnej základni (1.mz) v Bratislave cvičná inšpekcia na území deklarovaného miesta v spolupráci s verifikačným centrom Francúzskej republiky. Cieľom týchto verifikačných aktivít bolo precvičiť sprievodnú a inšpekčnú činnosť so zameraním na zdokonaľovanie nových príslušníkov odboru – SVC, ako aj funkcionárov z podriadenosti Generálneho štábu Ozbrojených síl Slovenskej republiky, ktorí sa podieľajú na plnení záväzkov v tejto oblasti.

2.  Opatrenia na budovanie dôvery a bezpečnosti
Prioritnou úlohou Organizácie pre bezpečnosť a spoluprácu v Európe (ďalej len „OBSE“) je prijímanie opatrení zameraných na posilnenie stability a bezpečnosti v Európe. Rokovania v danej oblasti prebiehajú v rámci Fóra pre bezpečnostnú spoluprácu (ďalej len „FBS“), ktoré je zodpovedné za politicko – vojenskú dimenziu OBSE. Základnou úlohou FBS je vedenie rokovaní o kontrole zbrojenia, odzbrojenia a o opatreniach na budovanie dôvery a bezpečnosti, ako i o všetkých ďalších otázkach súvisiacich s bezpečnosťou, vrátane opatrení na zníženie rizík vzniku konfliktov. FBS je zodpovedné za implementáciu prijatých dokumentov v uvedenej oblasti. 
2.1. Implementácia opatrení na budovanie dôvery a bezpečnosti v Slovenskej republike
Základným politickým dokumentom OBSE v oblasti budovania dôvery a bezpečnosti   v Európe je Viedenský dokument 1999 (ďalej len „VD´99“), ktorý poskytuje konkrétne mechanizmy zamerané na budovanie dôvery a bezpečnosti v Európe. 
Ministrom obrany bol vydaný rozkaz o zabezpečení vykonávania Viedenského dokumentu 1999 a bilaterálnych dohôd o opatreniach na budovanie dôvery a bezpečnosti       v podmienkach rezortu ministerstva obrany.
2.1.1. Plnenie záväzkov v oblasti výmeny informácií
Jedným z najdôležitejších záväzkov vyplývajúcich z VD´99 je aj oblasť výmeny informácií medzi účastníckymi štátmi OBSE. Odbor - SVC spracoval ucelený dokument       vo forme Ročnej výmeny vojenských informácií, ktorý bol distribuovaný ostatným účastníckym štátom 14. decembra 2001 so stavom k 1. januáru 2002. Rovnaké dokumenty prijala Slovenská republika od ostatných účastníckych štátov a ich využitie je predmetom činnosti viacerých zložiek Ministerstva obrany Slovenskej republiky a Generálneho štábu Ozbrojených síl Slovenskej republiky, najmä ako základný podklad na ďalšie vyhodnocovanie. 
V rámci plnenia záväzkov v oblasti výmeny informácií spracoval odbor - SVC v spolupráci s ďalšími zložkami rezortu ministerstva obrany dokumenty Globálna výmena vojenských informácií a Obranné plánovanie 2002. Uvedené dokumenty boli distribuované v súlade s ustanoveniami VD´99 a Globálnej výmeny vojenských informácií v apríli resp.      v máji 2002 všetkým ostatným účastníckym štátom OBSE. K 15. novembru 2001 informovala Slovenská republika ostatné účastnícke štáty OBSE o skutočnosti, že neplánuje vykonať žiadnu vojenskú činnosť veľkého rozsahu v rokoch 2002 a 2003, na ktorú sa vzťahuje povinnosť predbežného oznamovania (podľa ustanovení VD´99).
2.1.2. Vojenské kontakty
Účastnícke štáty OBSE v súlade s ustanoveniami VD´99 organizovali v uplynulom období pre pozorovateľov ostatných účastníckych štátov podujatia s cieľom prehlbovať vzájomné vzťahy v záujme podpory procesu budovania dôvery a bezpečnosti.  Pozorovatelia Slovenskej republiky sa zúčastnili pozorovania vojenského cvičenia „Strong Resolve 2002“ na území Poľskej republiky, v rámci ukážky nových typov hlavných zbraňových systémov ukážky nového typu viacúčelového vrtuľníka v Rumunsku a navštívili vojenské zariadenie – vojenskú školu pozemného vojska pre práporčíkov v Talianskej republike.
2.1.3. Vyhodnocovanie
V hodnotenom období Slovenská republika prijala na svojom území vyhodnocovaciu skupinu z Chorvátskej republiky, ktorá vykonala vyhodnocovaciu návštevu                            v 2. mb Levice. Inšpekčné skupiny zo Spojeného kráľovstva Veľkej Británie a Severného Írska, Francúzskej republiky, Rumunska,  Kanady a Švajčiarska vykonali v hodnotenom období inšpekcie vo vymedzených oblastiach na území Slovenskej republiky. Predmetom inšpekčnej činnosti boli  útvary a zariadenia patriace do organizačnej štruktúry veliteľstva pozemných a vzdušných síl Ozbrojených síl Slovenskej republiky so zameraním na organizačné zmeny súvisiace s prípravou Ozbrojených síl Slovenskej republiky na vstup do štruktúr NATO.
Vedúci inšpekčných skupín v rámci vyhodnotenia priebehu inšpekčnej činnosti konštatovali, že Slovenská republika plní jednotlivé ustanovenia VD´99 a že vo vymedzených oblastiach podliehajúcich inšpekciám neboli vykonávané vojenské aktivity, na ktoré               sa vzťahuje oznamovacia povinnosť a taktiež informácie poskytnuté Slovenskou republikou v Ročnej výmene vojenských informácií súhlasia so skutočnosťou. V takomto duchu boli informované prostredníctvom komunikačnej siete OBSE všetky účastnícke štáty.
V rámci VD´99 slovenské inšpekčné skupiny  vykonali inšpekcie vo vymedzenej oblasti na území Chorvátskej republiky a Nemeckej spolkovej republiky. Slovenskí inšpektori          vo všetkých týchto aktivitách získali bezprostredné informácie o činnosti jednotiek, ich organizácii a úlohách v rámci organizačných štruktúr armád jednotlivých inšpektovaných štátov. Informácie boli poskytnuté relevantným zložkám na ďalšie využitie.
2.2. Regionálne opatrenia na budovanie dôvery a bezpečnosti
Aj v uplynulom  hodnotiacom období bol vytvorený priestor na ďalšie opatrenia           na budovanie dôvery v bezpečnostnej oblasti v bilaterálnom, multilaterálnom alebo regionálnom kontexte.
V rámci Dohody medzi vládou Slovenskej republiky a vládou Maďarskej republiky o opatreniach na budovanie dôvery a bezpečnosti doplňujúcich Viedenský dokument 1994 a o rozvoji vzťahov vo vojenskej oblasti  Slovenská republika prijala na svojom území jednu inšpekciu vo vymedzenej oblasti so zameraním na útvary podriadené veliteľstvu pozemných síl  a dve vyhodnocovacie návštevy v 5. delostreleckej brigáde (5.db) Jelšava a v 1. lz Sliač. Skupina pozorovateľov z Maďarskej republiky vykonala pozorovanie medzinárodného veliteľsko-štábneho cvičenia s čiastočným vyvedením vojsk „Modrá línia 2001“  vo VVP Lešť.
Slovenské inšpekčné skupiny vykonali v hodnotenom období dve inšpekcie vo vymedzenej oblasti, ktoré zahrnovali dislokáciu útvarov a jednotiek rozmiestnených           v severovýchodnej a v centrálnej časti Maďarska a vyhodnocovaciu návštevu                          v  62.mechanizovanej brigády Hodmezovasarhely. Skupina pozorovateľov zo Slovenskej republiky vykonala pozorovanie vojenského cvičenia „Delta 2001“ a pozorovanie viacstupńového veliteľského cvičenia s vyvedením vojsk. Obe aktivity sa uskutočnili vo VVP Várpalota. Pozorovatelia zo Slovenskej republiky sa ďalej zúčastnili na návšteve vojenského zariadenia – vojenského výcvikového strediska Savaria – Szombathely.
Zo záverov 3. hodnotiaceho stretnutia podľa čl.5 bilaterálnej dohody konanej 6. – 7. februára 2002 v Bratislave vyplýva, že implementácia dohody je vykonávaná plne v súlade s článkami a duchom dohody. K otázkam budúcej realizácie dohody po predpokladanom prizvaní Slovenskej republiky do členských štruktúr NATO na samite v Prahe tohoto roku sa maďarská delegácia vyjadrila, že bude postupovať v súlade s princípmi NATO, čo v praxi bude znamenať určité obmedzenia pri vykonávaní verifikačného režimu bilaterálnej dohody v budúcich rokoch. Definitívne rozhodnutie bude stanovené na 4. hodnotiacom stretnutí v Budapešti začiatkom roku 2003.
V rámci Dohody medzi vládou SR a Kabinetom ministrov Ukrajiny o doplnkových opatreniach na budovanie dôvery a bezpečnosti Slovenská republika prijala na svojom území inšpekciu vo vymedzenej oblasti, v rámci ktorej boli inšpektované útvary 1. mechanizovanej brigády (1.mb) dislokované v blízkosti hraníc s Ukrajinou, ako aj 3. letecká základňa (3.lz) v Prešove. Slovenské skupiny inšpektorov vykonali vyhodnocovaciu návštevu v 398. tankovom pluku (398.tp)  v Užhorode a inšpekciu vo vymedzenej oblasti zahrnujúcu útvary a výcvikové zariadenia 128. mechanizovanej divízie (128.md) s konštatovaním, že Ukrajina si plní záväzky vyplývajúce z uvedenej dohody.
Zo záverov 1. hodnotiaceho stretnutia podľa čl.5 bilaterálnej dohody vykonanej 30 – 31. mája 2002 v Kyjeve vyplýva, že ciele dohody sa darí úspešne napĺňať a vyhodnocovacie návštevy a inšpekcie sú vykonávané v súlade s článkami a duchom dohody. Riaditeľmi národných verifikačných centier bol detailne dohovorený spôsob výmeny dôležitých informácií ako aj dohoda o uzavretí Memoranda pri prenájme ukrajinského pozorovacieho lietadla pre potreby Slovenskej republiky pre vykonávanie aktívneho pozorovacieho letu podľa Zmluvy o otvorenom nebi v roku 2003 nad územím Ukrajiny.
Druhé hodnotiace stretnutie sa bude konať v Bratislave začiatkom roku 2003.

3.  Dokument OBSE o ručných a ľahkých zbraniach 
Slovenská republika prijala Dokument OBSE o ručných a ľahkých zbraniach ako politicky záväzný na 308. plenárnom zasadnutí Fóra Organizácie pre bezpečnosť a spoluprácu v Európe dňa 24. novembra 2000 vo Viedni. Cieľom dokumentu je prispieť k zníženiu množstva uvedeného typu zbraní vo svete, k zamedzeniu nelegálneho obchodu so zbraňami   a sprehľadneniu celej problematiky týkajúcej sa ručných a ľahkých zbraní. Dokument je prvým uceleným politickým nástrojom pokrývajúcim takúto oblasť a je predpoklad, že v budúcnosti bude táto  problematika pokrytá inými právne alebo politicky záväznými normami.
Problematika dokumentu je veľmi obsiahla a komplikovaná a v hlavnej miere sa týka rezortov ministerstiev zahraničných vecí, hospodárstva, vnútra, financií a obrany. Garantom plnenia dokumentu je MZV SR. Rezort ministerstva obrany je na implementáciu dokumentu plne pripravený, pretože má k uvedenej problematike veľmi dobre vybudovanú legislatívu      a s tým súvisiace interné normy, predpisy a evidenciu. 
V súvislosti s prípravou ročnej národnej správy za rok 2002 zaslal rezort ministerstva obrany na MZV SR relevantné informácie o vnútroštátnych procedúrach týkajúcich               sa manažmentu a bezpečnosti zásob ručných a ľahkých zbraní (RĽZ), údaje o kategóriách      a podkategóriách RĽZ a informácie o vnútrorezortnej legislatíve a praktikách upravujúcich prebytky RĽZ.

4.  Daytonská mierová dohoda
Daytonská mierová dohoda (nadobudla platnosť v roku 1995) aj naďalej zostáva jedným z hlavných pilierov, ktorý podstatne ovplyvňuje smerovanie a vývoj bezpečnostnej situácie v regióne Balkánu a prispieva k budovaniu dôvery a bezpečnosti v zóne aplikácie tejto dohody. 
Pozitívne zmeny v Juhoslovanskej zväzovej republike spolu s vytvorením regionálneho verifikačného implementačného a asistenčného centra pre juhovýchodnú Európu (RACVIAC) v Záhrebe mali podstatný vplyv na implementáciu dvoch základných článkov Prílohy 1-B tejto dohody a pozitívne ovplyvnili plnenie záväzkov účastníckych štátov vyplývajúcich z týchto článkov. 
Pri plnení záväzkov vyplývajúcich z Prílohy 1-B, článku II – Opatrenia na budovanie dôvery a bezpečnosti v Republike Bosny a Hercegoviny zohralo dôležitú úlohu zapojenie RACVIAC do procesu implementácie verifikačných aktivít. OBSE v hodnotenom období pozitívne hodnotilo výsledky inšpekčného režimu účastníckych krajín. Na základe pozvania verifikačného koordinátora OBSE vo Viedni sa inšpektori Slovenskej republiky zúčastnili dvoch inšpekcií vo vymedzenej oblasti vedenej Chorvátskom  na území Federácie Bosny a Hercegoviny a inšpekcie vedenej Federáciou Bosna a Hercegovina na území Republiky Srbskej.
Spolupráca účastníckych krajín pri implementácii Prílohy 1-B, článku IV – Subregionálna dohoda o kontrole zbraní prispela k vykonaniu plánovaných aktivít v rámci verifikačného režimu vyplývajúceho z tejto dohody. OBSE vyjadrila spokojnosť s priebehom a výsledkami verifikačného režimu. Po dlhých rokoch rokovaní boli účastníckymi krajinami v spolupráci s OBSE schválené štandardné operačné postupy pre účasť inšpektorov OBSE    na inšpekciách v zóne aplikácie. 
V súčasnosti prebiehajú rokovania o možnostiach implementácie článku V Daytonskej mierovej dohody. Pretože Slovenská republika patrí k štátom, ktorých inšpektori a asistenti   sú akceptovaní a vyžadovaní všetkými zmluvnými stranami, je predpoklad, že v blízkom časovom horizonte budú inšpektori Slovenskej republiky pozývaní OBSE a verifikačným centrom RACVIAC  k spolupráci v oblasti praktickej implementácie dohody a prípravy inšpektorov účastníckych krajín. 

5. Zmluva o otvorenom nebi
Zmluva o otvorenom nebi (ZON), ako jeden z nástrojov Organizácie pre bezpečnosť a spoluprácu v Európe, prispieva k posilneniu stability a kooperatívnej bezpečnosti v oblasti od Vancouveru po Vladivostok. Táto zmluva určuje režim označovaný ako režim otvoreného neba na vykonávanie pozorovacích letov zmluvnými štátmi nad územiami ostatných zmluvných štátov a určuje práva a povinnosti príslušných zmluvných štátov.
Letecké pozorovanie sa využíva na zvýšenie otvorenosti a transparentnosti,                   na uľahčenie kontroly dodržiavania existujúcich a budúcich dohôd o kontrole zbrojenia,        na predchádzanie konfliktom a na urovnávanie kríz. Využitie režimu otvoreného neba sa môže rozšíriť aj na ďalšie oblasti, ako napríklad na monitorovanie životného prostredia, monitorovanie prírodných, technologických a priemyselných katastrôf s cieľom minimalizovať ich negatívny vplyv na ľudskú populáciu, prírodu a materiálne hodnoty.
5.1 Stav zmluvy o otvorenom nebi
ZON bola podpísaná 24. marca 1992 v Helsinkách. Platnosť nadobudla 1. januára 2002 po takmer 10-ročnom období dočasnej aplikácie. K tomuto termínu ZON ratifikovalo 28 členských štátov OBSE; niektoré ďalšie štáty po nadobudnutí platnosti ZON predložili žiadosť o pristúpenie (Fínska republika, Gruzínska republika, Cyperská republika, Litovská republika, Lotyšská republika, Chorvátska republika, Republika Bosna a Hercegovina)            a v niektorých ďalších krajinách prebieha prípravný proces na predloženie žiadosti                 o pristúpenie. Uvedený fakt dokumentuje skutočnosť, že ZON sa javí ako perspektívny verifikačný nástroj.
V rámci OBSE vo Viedni prebiehajú od začiatku roku veľmi intenzívne zasadania špeciálne vytvorených pracovných skupín Konzultatívnej komisie otvoreného neba (KKON). Ich hlavnou úlohou je zapracovať poznatky a skúsenosti získané vo fáze dočasného uplatňovania a odstrániť zistené nedostatky v procedúrach a dokumentácii. 
Po nadobudnutí platnosti vstúpila ZON do 1. etapy svojho plnenia, ktorá potrvá           do 31. decembra 2005. V tejto etape majú zmluvné štáty právo využívať na pozorovanie iba certifikované optické a opticko-panoramatické snímkovacie kamery umiestnené                    na certifikovaných lietadlách a musia byť používané tak, aby pozemná rozlišovacia schopnosť bola v súlade s ustanoveniami ZON, tzn. nebola menšia ako 30 cm. V ďalšej etape sa budú môcť využívať na pozorovanie aj infračervené riadkové snímacie zariadenia s pozemnou rozlišovacou schopnosťou nie menšou ako 50 cm a radary s bočným vyžarovaním                 so syntetickou apertúrou s pozemnou rozlišovacou schopnosťou nie lepšou ako 3 m.
5.2 Príprava Slovenskej republiky na plnenie Zmluvy o otvorenom nebi
Certifikácie pozorovacích lietadiel, nevyhnutná podmienka pre umožnenie uskutočnenia pozorovacích letov, začali v apríli 2002. Ich hlavným cieľom je zistiť, či pozorovacie lietadlá zmluvných štátov a ich senzory sú v súlade s ustanoveniami ZON. Na certifikácii má právo zúčastniť sa každý zmluvný štát. Slovenská republika, prostredníctvom príslušníkov oddelenia verifikácie a rozvoja zmlúv odboru - Slovenské verifikačné centrum, mala svoje zastúpenie na certifikáciách pozorovacích lietadiel AN-26, AN-30B, C-130H a ANDOVER CMK1. Účasť na certifikácii je výnimočná príležitosť na čo najpodrobnejšie oboznámenia sa s certifikovanými pozorovacími lietadlami, používanými konfiguráciami senzorov, umiestnením senzorov, jednotlivými časťami senzorov, používanými záznamovými médiami senzorov, spôsobom anotácie údajov z pozorovacích letov a to formou pozemnej kontroly      a kontrolou počas letu. Touto formou získali vyčlenení príslušníci odboru - SVC poznatky     o technike používanej pri plnení ZON, čo je veľmi dôležité najmä z dôvodu, že Slovenská republika nevlastní pozorovacie lietadlo a ani s tým súvisiace technické vybavenie.
Po predchádzajúcom zhodnotení možností, finančných nákladov za prenájom certifikovaných pozorovacích lietadiel a skúseností iných zmluvných štátov (napr. NSR, atď.) bola v rámci 1. hodnotiaceho stretnutia Dohody medzi vládou Slovenskej republiky                a Kabinetom ministrov Ukrajiny o doplnkových opatreniach na budovanie dôvery                   a bezpečnosti konzultovaná možnosť prenájmu ich pozorovacieho lietadla. Na základe kladného stanoviska bude spracované Memorandum o podmienkach prenájmu Ukrajinského pozorovacieho lietadla pre potreby Slovenskej republiky pri vykonávaní aktívnych pozorovacích letov podľa ZON.
Podľa Čl. 11 Ústavy Slovenskej republiky môžu štátne orgány aplikovať Slovenskou republikou ratifikovanú zmluvu, len pokiaľ bola uverejnená v Zbierke zákonov Slovenskej republiky. ZON bola publikovaná ako Oznámenie Ministerstva zahraničných vecí Slovenskej republiky o podpísaní Zmluvy o otvorenom nebi č. 374/2002 Z. z. dňa 29. júna 2002.
MZV SR a MO SR vypracovali iniciatívny návrh vymedzenia zabezpečenia plnenia úloh vyplývajúcich pre Slovenskú republiku zo ZON jednotlivými zainteresovanými rezortmi štátnej správy formou uznesenia vlády, ktoré by malo vymedziť povinnosti pre jednotlivé zainteresované rezorty s cieľom plnohodnotne zabezpečiť implementáciu ZON. Uvedený návrh bol spracovaný v roku 2001, no rozporové konanie s ministerstvom dopravy, pôšt          a telekomunikácií pokračujúce aj v roku 2002 bolo doposiaľ neúspešné. Pre veľmi zamietavé stanovisko MDPaT SR bolo rozporové konanie dočasne prerušené a na základe praktických skúseností získaných z plánovaných pozorovacích letov bude určený ďalší postup.
V súlade s ustanoveniami ZON každý zmluvný štát deklaruje niektoré letiská na svojom území ako letiská otvoreného neba, na ktorých sa môže začať alebo skončiť pozorovací let. Po rozdelení ČSFR boli deklarované pre potreby plnenia ZON Slovenskou republikou ako letiská otvoreného neba letisko M. R. Štefánika Bratislava a letisko Košice. Na základe zhodnotenia skúseností z obdobia dočasného uplatňovania ZON na území Slovenskej republiky a odporučenia Generálneho štábu Ozbrojených síl Slovenskej republiky bolo určené letisko Sliač ako letisko otvoreného neba podľa ZON pre Slovenskú republiku.
Ministrom obrany Slovenskej republiky bol vydaný rozkaz o zabezpečení vykonávania ZON v podmienkach rezortu ministerstva obrany.
5.3 Pozorovacie lety podľa Zmluvy o otvorenom nebi
Na základe dohody medzi verifikačnými centrami Slovenskej republiky, Spojených štátov amerických a Českej republiky bol v mesiaci júl 2002 vykonaný recipročný cvičný pozorovací let Slovenskej republiky nad územím Spojených štátov amerických, počas ktorého bolo prakticky precvičené plnenie ZON vyčlenenými príslušníkmi odboru - SVC a Ozbrojených síl  Slovenskej republiky. Slovenská republika bola prvou krajinou, ktorej bolo umožnené vykonať pozorovací let nad územím Spojených štátov amerických po teroristických útokoch 11. septembra 2001. Pre nás bol tento let poslednou previerkou pripravenosti vyčlenených príslušníkov zabezpečiť pozorovacie lety Slovenskej republiky podľa ZON v súlade s jej ustanoveniami a zároveň sa pripraviť na prijatie pozorovacích letov zmluvnými štátmi nad územím Slovenskej republiky.
Na základe prvého rozdelenia pozorovacích letov podľa ZON a upresňujúcich rokovaní    v rámci KKON vo Viedni prijala Slovenská republika v termíne 21. až 25. októbra 2002 pozorovací let Ukrajiny nad územím SR, ktorý bol prvým pozorovacím letom nad územím SR po nadobudnutí platnosti ZON. SR očakáva koncom novembra pozorovací let Španielskeho kráľovstva. V roku 2003 musí byť Slovenská republika na základe notifikácie pripravená prijať na svojom území pozorovací let Kanady. SR notifikovala svoj záujem vykonať v treťom štvrťroku 2003 pozorovací let nad Ukrajinou.

B.	V pôsobnosti Organizácie Spojených národov
6. Dohovor o zákaze vývoja, výroby, hromadenia a použitia chemických zbraní a o ich zničení

          Dohovor o zákaze vývoja, výroby, hromadenia a použitia chemických zbraní a o ich zničení ( ďalej len dohovor ) vstúpil do platnosti 29.apríla 1997.
          K 21. júnu 2002 dohovor podpísalo 174 štátov, z toho ratifikovalo 143 štátov. 
          Významným momentom v činnosti Organizácie pre zákaz chemických zbraní (OPCW) v uplynulom roku bola požiadavka USA na odstúpenie generálneho riaditeľa Technického sekretariátu OPCW (TS OPCW) José Bustaniho (Brazília) prednesená na XXVII. zasadaní Výkonnej rady OPCW. Dôvody, ktoré americká strana uviedla na podporu svojej požiadavky boli najmä zlý personálny manažment Technického sekretariátu a hlboká finančná kríza, do ktorej sa organizácia dostala pod jeho vedením. Keďže generálny riaditeľ neakceptoval požiadavky na odstúpenie zo svojej funkcie, situácia vyvrcholila zvolaním Mimoriadnej konferencie členských krajín OPCW, ktorá odvolala José Bustaniho z funkcie generálneho riaditeľa a namiesto neho do tejto funkcie zvolila veľvyslanca Rogelia Pfirtera z Argentíny.
V dňoch 3. – 7. 6. 2002 vykonala inšpekčná skupina TS OPCW so sídlom v Haagu inšpekciu na „zariadení pre ochranné účely“ VÚ 1039 Čereňany, časť Zemianske Kostoľany, vyrábajúcom vysoko rizikové chemické látky (látky zo Zoznamu 1 podľa prílohy 1 k dohovoru), v súlade s časťou VI prílohy k dohovoru pre plnenie a kontrolu. Cieľom inšpekcie bolo overiť, či produkcia, skladovanie a používanie vysoko rizikových chemických látok (ďalej len VRCHL) je v súlade s ustanoveniami dohovoru, účelom , na ktorý bol objekt v Zemianskych Kostoľanoch deklarovaný a  deklaráciami o produkcii, transfere a spotrebe VRCHL, ktoré Slovenská republika každoročne poskytuje ostatným členským štátom OPCW. Fyzickou kontrolou objektov a zariadení, ako aj kontrolou výrobnej a skladovej evidencie neboli zistené žiadne nedostatky alebo nezrovnalosti s určením objektu alebo deklaráciami poskytnutými členským krajinám OPCW Slovenskou republikou. Ako vyplynulo zo zápisu o inšpekcii, Slovenská republika do detailov plní všetky svoje záväzky súvisiace s ustanoveniami dohovoru, týkajúcimi sa produkcie, skladovania a použitia VRCHL v uvedenom zariadení a nie je v zásadnom rozpore so žiadnym z týchto ustanovení. Úplná inšpekčná správa bude doručená z TS OPCW rezortu ministerstva obrany cestou národného orgánu pre implementáciu dohovoru, ktorým je Odbor pre kontrolu zákazu chemických zbraní MH SR.
V súlade so Zásadami vlády Slovenskej republiky pre oblasť medzinárodných zmlúv je v súčasnej dobe v spolupráci MO SR, MV SR, MZV SR, MZ SR, MF SR a MH SR pripravovaný návrh Smernice na expertné rokovania o návrhu Dohody medzi Slovenskou republikou a OPCW o účasti vyčlenených síl a prostriedkov Slovenskej republiky na poskytnutie pomoci zmluvným štátom OPCW. Návrh tejto smernice už obsahuje konkrétny text návrhu tejto bilaterálnej dohody. Návrh časti technickej dohody medzi Slovenskou republikou a OPCW o účasti vyčlenených síl a prostriedkov z Ozbrojených síl Slovenskej republiky na poskytnutie pomoci podľa čl. X Dohovoru, ktorá bude súčasťou uvedenej bilaterálnej dohody bol poskytnutý národnému orgánu a bude predmetom expertných rokovaní medzi SR a OPCW, ktorých začatie sa predpokladá v mesiaci marec 2003.
Súčasná ponuka pomoci vyčleňovaná z Ozbrojených síl Slovenskej republiky, schválená rozhodnutím z 12. zasadania kolégia ministra obrany SR z 18. júna 2002, pozostáva z jednej čaty radiačného a chemického prieskumu, jednej čaty dekontaminácie a jedného mobilného laboratória. Celkom predstavuje 37 osôb a 12 kusov techniky. Po schválení koncepčných dokumentov Organizácie pre zákaz chemických zbraní, týkajúcich sa systému logistickej podpory a štandardných operačných postupov pre poskytovanie pomoci, sa uvažuje v budúcnosti o zvýšení ponuky Ozbrojených síl Slovenskej republiky na jednu celú rotu radiačnej, chemickej a biologickej ochrany o počte 110 osôb a 43 vozidiel.
V septembri 2002 sa v Chorvátsku uskutočnilo vôbec prvé cvičenie zamerané              na poskytnutie pomoci, ktorého organizátorom bol TS OPCW. Na uvedenom cvičení            sa zúčastnili aj pozorovatelia z rezortu ministerstva obrany.
Ďalšie aktivity OPCW sú v súčasnej dobe obmedzené z dôvodu zložitej finančnej situácie organizácie. Slovenská republika má všetky finančné záväzky voči organizácii splnené.

7. Dohovor o zákaze vývoja, výroby a hromadenia zásob bakteriologických (biologických) a toxínových zbraní a o ich zničení
Dohovor o zákaze vývoja, výroby a hromadenia zásob bakteriologických (biologických) a toxínových zbraní a o ich zničení (ďalej len dohovor) bol podpísaný 10. apríla 1972 v Londýne, Moskve a Washingtone. Dohovor vstúpil do platnosti 26. marca 1975. ČSSR ratifikovala dohovor 30. apríla 1973. Slovenská republika pristúpila k dohovoru sukcesiou po svojom vzniku v roku 1993.
Dohovor podpísalo 164 a ratifikovalo 146 štátov.
Dňa 7. 12. 2001 ukončila svoje rokovania 5. hodnotiaca konferencia zmluvných strán dohovoru. Jej jediným konkrétnym výsledkom bolo prijatie priebežnej procedurálnej správy  spolu s rozhodnutím o odročení Konferencie. Podľa tohto rozhodnutia budú rokovania Konferencie obnovené od 11. do 22. novembra 2002 v Ženeve.
Príčinou tohto rozhodnutia je diametrálne odlišný prístup USA k spôsobu, akým by mal byť dohovor posilnený. USA už v lete minulého roka jednoznačne odmietli spôsob posilnenia dohovoru prostredníctvom multilaterálneho, právne záväzného verifikačného inštrumentu – verifikačného protokolu k dohovoru. USA navrhli alternatívny prístup, podľa ktorého by       sa zmluvné strany, počnúc novembrom 2002 v období medzi 5. a 6. hodnotiacou konferenciou, stretávali každoročne a posudzovali nové prostriedky alebo mechanizmy         na posilnenie dohovoru. Okrem týchto výročných stretnutí zmluvných strán by existovala možnosť zriadenia skupiny expertov, ktorá by následne posudzovala otázky prerokovávané počas výročných stretnutí a mohla by podávať správy zmluvným stranám. 
5. hodnotiaca konferencia len potvrdila pokračovanie všeobecnej krízy v otázkach kontroly zbrojenia a odzbrojenia ZHN. V prípade dohovoru to znamená zamietnutie cesty posilnenia dohovoru cez právne záväzný verifikačný protokol. Zmluvné strany sú si vedomé, že uvažovať o pokračovaní multilaterálnej cesty bez USA by nemalo opodstatnenie a stratilo by akýkoľvek zmysel.
V uplynulom roku sa príslušníci rezortu ministerstva obrany nezapojili významnejšou mierou do aktivít súvisiacich s dohovorom. 

8. Zmluva o všeobecnom zákaze jadrových skúšok
Text Zmluvy o všeobecnom zákaze jadrových skúšok (ďalej len zmluva) bol schválený rezolúciou č. 50/245  na 50. Valnom zhromaždení OSN dňa 10. septembra 1996. Od 24. septembra 1996 je zmluva otvorená na podpis v New Yorku. Zmluva vstúpi do platnosti 180 dní po jej ratifikovaní 44 štátmi uvedenými v prílohe č. 2 k zmluve (štáty, ktoré majú             v prevádzke jadrové reaktory). Ku dňu 28. augusta 2002 zmluvu podpísalo celkovo 165 krajín a ratifikovalo 93 krajín. Zo 44 krajín uvedených v prílohe č. 2 ju ratifikovalo 31 krajín. Slovenská republika ratifikovala zmluvu 3. marca 1998.
Pravidelne sa konajú zasadnutia Prípravnej komisie Organizácie zmluvy pre všeobecný zákaz jadrových skúšok (CTBTO), ktorá je zatiaľ najvyšším orgánom budúcej organizácie. Pokračujú školenia budúcich inšpektorov CTBTO, pričom na niektoré z nich boli vybraní      aj zástupcovia zo Slovenskej republiky (nie z rezortu ministerstva obrany). Pokračuje príprava Štatútu inšpektorov CTBTO, do ktorej sa aktívne zapája aj Slovenská republika.
V septembri a októbri 2001 sa na území Slovenskej republiky vo VVP Turecký vrch uskutočnilo cvičenie inšpektorov a testovanie technického vybavenia Prípravného technického sekretariátu Organizácie zmluvy o všeobecnom zákaze jadrových skúšok (PTS CTBTO) pod názvom „OSI Field Experiment 2001“. Účelom experimentu bolo testovanie inšpekčných postupov v mieste vstupu pri budúcich reálnych inšpekciách a testovanie mobilných seizmických staníc, ktoré budú používať budúci inšpektori. Organizátorom akcie bol PTS CTBTO a Úrad jadrového dozoru Slovenskej republiky (ako národný orgán pre implementáciu zmluvy). Za rezort ministerstva obrany sa na aktivite podieľali najmä Slovenské verifikačné centrum, 5. ženijná základňa Sereď a veliteľstvo VVP Turecký vrch. 
V uplynulom roku sa konalo niekoľko workshopov CTBTO. Posledný z nich sa konal 24. – 28. 6. 2002 vo Viedni. Témou workshopu boli inšpekcie na mieste a jeho časť bola venovaná aj zhodnoteniu skúseností z cvičenia „OSI Field Experiment 2001“. Aktívna účasť a pomoc rezortu ministerstva obrany na uvedenej aktivite bola vysoko pozitívne hodnotená autoritami CTBTO.
Úrad jadrového dozoru Slovenskej republiky má pripravený návrh národného implementačného zákona a taktiež akčný plán národných implementačných opatrení, ktoré budú predložené na pripomienkové konanie po vstupe zmluvy do platnosti 
Úlohu koordinátora pre implementáciu zmluvy v rezorte ministerstva obrany plní odbor Slovenské verifikačné centrum.

9. Dohovor o značkovaní plastických trhavín pre účely detekcie 
Štáty, ktoré podpísali Montrealský dohovor, vypracovaný Medzinárodnou organizáciou pre civilné letectvo v súlade s rezolúciou Rady bezpečnosti OSN č. 635 zo dňa 14. júna 1989 a rezolúciou Valného zhromaždenia OSN č.44/29 zo dňa 4. decembra 1989, majú za to, že značkovanie plastických trhavín pre účely detekcie výrazne prispeje                                          k predchádzaniu teroristických činov namierených proti civilným lietadlám. Detekčná látka    v plastickej trhavine umožní zistenie identity trhaviny no nie výrobcu a ani majiteľa v prípade odcudzenia.
Slovenská republika sa sukcesiou do dohovoru z 20. marca 1995 zaviazala, že všetky jej zásoby plastických trhavín budú do roku 2013 (t. j. do 15 rokov po nadobudnutí platnosti dohovoru) označené za účelom detekcie alebo zničené.
Rozhodnutím ministra obrany (č. p. SÚMO-V-49-135/2002-OOd-12. KoMO)                z rokovaní 12. kolégia ministra obrany Slovenskej republiky konaného 18. júna 2002 boli stanovené nasledovné úlohy na zabezpečenie plnenia záväzkov Montrealského dohovoru:
•	sledovať plnenie ustanovení dohovoru v rezorte ministerstva obrany prostredníctvom odboru Slovenské verifikačné centrum, 
•	spracovať časový plán plnenia záverov dohovoru, vrátane analýzy finančných požiadaviek na jeho realizáciu, požiadavky na finančné prostriedky uplatniť        do programových zámerov na roky 2004 – 2009, 
•	vydať nariadenie na zákaz prevodu správy a prevodu vlastníctva neznačkovaných plastických trhavín, ktoré sú v správe rozpočtových organizácií v zriaďovateľskej pôsobnosti Ministerstva obrany Slovenskej republiky. 
V kontexte plnenia ustanovení dohovoru zabezpečilo Ministerstvo hospodárstva Slovenskej republiky v rámci riešenia štátnej objednávky z oblasti trhavín, že všetky plastické trhaviny vyrábané v priemysle Slovenskej republiky sú značkované detekčnou prísadou.

10.  Dohovor o zákaze alebo obmedzení použitia určitých konvenčných zbraní, ktoré môžu byť považované za nadmerne zraňujúce alebo majúce nerozlišujúce účinky
Cieľom dohovoru je chrániť pred účinkami určitých konvenčných zbraní, ktoré môžu byť považované za nadmerne zraňujúce alebo majúce nerozlišujúce účinky. Táto ochrana      sa vzťahuje na civilné obyvateľstvo a na vojenské jednotky. 
Dohovor tvorí 5 protokolov:
Protokol I	- zakazuje použiť akúkoľvek zbraň, ktorej hlavným účinkom je poraniť časticami, ktoré nemôžu byť v ľudskom tele zistené röntgenovými lúčmi, 
Protokol II	- stanovuje obmedzenia alebo zakazuje použitie mín, nástrah a iných zariadení,
Protokol II (novelizovaný) – rozširuje rozsah aplikácie pôvodného protokolu, stanovuje technické obmedzenia pre použitie mín a obmedzenia pre transfer mín, 
Protokol III	- zakazuje použitie munície určenej na zapálenie materiálov a objektov alebo spôsobenie zranenia plameňom alebo nadmernou teplotou,
Protokol IV 	- zakazuje rozmiestnenie, použitie a transfer laserov, ktorých hlavná bojová úloha je spôsobiť trvalú stratu zraku.
Slovenská republika je od roku 1993 zmluvným štátom dohovoru. V októbri 1999 ratifikovala dodatkový protokol IV a novelizovaný protokol II. Uvedené protokoly nadobudli  platnosť pre Slovenskú republiku v roku 2000.
Na 2. výročnej hodnotiacej konferencii dohovoru v decembri 2001 bolo rozhodnuté      o rozšírení pôsobnosti dohovoru a jeho súčasných protokolov aj na konflikty iné ako medzinárodné doplnením čl. 1 dohovoru. Toto rozšírenie pôsobnosti sa nebude vzťahovať    na protokoly dohovoru prijaté v budúcnosti. Dodatok čl.1 nadobudne platnosť 6 mesiacov     po uložení 20. ratifikačnej listiny u depozitára dohovoru (generálny tajomník OSN).
V máji a júli roku 2002 sa uskutočnili zasadania skupiny vládnych expertov dohovoru. Ich cieľom bolo skúmať problém výbušných pozostatkov vojny a mín iných ako protipechotných. Tieto medzinárodné rokovania by mali v budúcnosti viesť k vytvoreniu nových protokolov dohovoru o určitých konvenčných zbraniach, ktoré stanovia obmedzenia pre používanie určitých typov munície a mín.
Slovenská republika na uvedených medzinárodných rokovaniach podporila proces vzniku nových protokolov. 

11. Dohovor o zákaze použitia, skladovania, výroby a transferu protipechotných mín a o ich zničení (podľa miesta signatárskej konferencie tzv. Ottawský dohovor)
Ottawský dohovor zakazuje použitie protipechotných mín v ozbrojenom konflikte a ďalej všetky činnosti súvisiace s protipechotnými mínami. Povoľuje používať protipechotné míny len na výcvik jednotiek vo vyhľadávaní mín a na vývoj a testovanie odmínovacích mechanizmov. 
Ottawský dohovor vstúpil pre Slovenskú republiku do platnosti v roku 1999. Z hľadiska obranných a zahraničnopolitických záujmov je pre Slovenskú republiku dôležité, že jeho podpora  je v európskom priestore takmer univerzálna. 
Slovenská republika ukončila v roku 2000 likvidáciu zásob protipechotných mín            a splnila tak hlavnú úlohu Ottawského dohovoru. Ozbrojené sily Slovenskej republiky            si ponechali na vývoj a na testovanie odmínovacích mechanizmov 1 500 protipechotných mín. Na záver roku 2002 je plánované použitie 8 protipechotných mín na účely testovania odmínovacieho stroja BOŽENA.
Ďalšia implementácia Ottawského dohovoru v podmienkach Slovenskej republiky vyplýva z čl. 6 Dohovoru, ktorý hovorí o medzinárodnej pomoci a spolupráci v oblasti likvidácie protipechotných mín. V zmysle tohoto článku je Slovenská republika pripravená podporiť ostatné krajiny v ich úsilí plniť podmienky Ottawského dohovoru.                          Na medzinárodných zasadnutiach v hodnotenom období súvisiacich so zákazom protipechotných mín ponúkla Slovenská republika kapacity v oblasti odmínovania (odmínovacie stroje BOŽENA a BELARTY), v oblasti ničenia zásob protipechotných mín (zariadenia na likvidáciu mín vo VOP 015 Nováky) a v oblasti poskytovania expertného personálu na likvidáciu a vo verifikačnej oblasti.
Na medzinárodných rokovaniach Ottawského dohovoru boli zmluvné štáty vyzvané, aby prijali opatrenia, ktoré by zamedzili, aby ich protitankové a protivozidlové míny boli funkčné ako protipechotné.
 
12. Finančné zabezpečenie plnenia záväzkov Slovenskej republiky v oblasti kontroly zbrojenia, odzbrojenia a budovania dôvery a bezpečnosti
Finančné prostriedky na zabezpečenie plnenia záväzkov Slovenskej republiky v uvedenej oblasti boli naplánované  v súlade s  ustanoveniami dokumentov a zmlúv, ku ktorým Slovenská republiky pristúpila. V roku 2002 si plnenie záväzkov v oblasti kontroly zbrojenia a odzbrojenia vyžiada čiastku okolo 20 mil. Sk. 
Platy zamestnancov odboru – SVC, ktorí komplexne zabezpečujú implementáciu medzinárodných zmlúv, dohôd a dokumentov po stránke koncepčnej, notifikačnej                   a verifikačnej predstavujú v roku 2002 sumu 5,6 mil. Sk. 
V rozpočte boli ďalej na zabezpečenie pozorovacích letov v súlade so Zmluvou             o otvorenom nebi vyčlenené na rok 2002 v osobitnej rozpočtovej položke účelovo viazané  prostriedky v sume 7 mil. Sk.   
        Kvantifikácia finančných prostriedkov na zabezpečenie jednotlivých zmlúv, dohôd          a dokumentov (podľa Plánu zahraničných ciest a návštev):
a)	Zmluva o konvenčných ozbrojených silách v Európe,
v celkovom objeme 1 677 223,- Sk
b)	Viedenský dokument 1999,
v celkovom objeme 530 857,- Sk
c)	Bilaterálna dohoda medzi vládou Slovenskej republiky a vládou Maďarskej republiky,
v celkovom objeme 368 412,- Sk
d)	Bilaterálna dohoda medzi vládou Slovenskej republiky a Kabinetom ministrov Ukrajiny,
  	v celkovom objeme 157 758,- Sk
e)	Zmluva o otvorenom nebi,
v celkovom objeme 856 076,- Sk
f)	Dohovor o zákaze chemických zbraní,
v celkovom objeme 304 561,- Sk
g)	Ottawský dohovor o protipechotných mínach,
v celkovom objeme 126 636,- Sk
h)	Dokument OBSE o ručných a ľahkých zbraniach,
v celkovom objeme  63 319,- Sk
ch) Dohovor o zákaze alebo obmedzení určitých konvenčných zbraniach,
	v celkovom objeme  63 318,- Sk
i)	Daytonská mierová dohoda,
v celkovom objeme 169 672,- Sk
Náklady na dopravu
Čo sa týka nákladov na zahraničné služobné návštevy, u týchto nie sú započítané náklady na dopravu na území Slovenskej republiky, čo v prípade inšpekcií ZKOS, resp. VD´99 a bilaterálnych dohôd predstavuje výrazný nárast nákladov.
Z ustanovení ZKOS, VD´99 a bilaterálnych dohôd vyplýva pre Slovenskú republiku záväzok zabezpečiť prelet vrtuľníkom nad deklarovaným miestnom o rozlohe väčšej ako 20 km2 a ustanovenou oblasťou (ZKOS), resp. vymedzenou oblasťou (VD´99, bilaterálne dohody). Pri nákladoch 103 000 Sk na jednu hodinu letu vrtuľníkom (Mi-17) a približne 30 hodinami, ktoré sa nad územím Slovenskej republiky každoročne v rámci inšpekcií uskutočnia, zvýši sa celková čiastka približne 4,4 mil. Sk uvedená v Pláne zahraničných služobných ciest a návštev o ďalších 3 090 000 Sk. Uvedený počet letových hodín je potrebné plánovať výlučne na zabezpečenie úloh spojených s plnením medzinárodných záväzkov Slovenskej republiky. Do tejto čiastky nie sú započítavané ďalšie náklady na použitie pozemných dopravných prostriedkov (autobus, terénne vozidlo, dopravné prostriedky vojenskej polície), ktoré sú taktiež nevyhnutné na zabezpečenie úloh vyplývajúcich                z medzinárodných záväzkov Slovenskej republiky, čo predstavuje približne 50 000 km (t. j. 260 000 Sk) na implementačný rok. Tieto finančné prostriedky sú čerpané z prostriedkov Ozbrojených síl Slovenskej republiky na daný výcvikový rok (tzn. nie z Plánu zahraničných služobných ciest a návštev).

Sumár finančných prostriedkov potrebných na zabezpečenie plnenia záväzkov Slovenskej republiky v oblasti kontroly zbrojenia, odzbrojenia a budovania dôvery                  a bezpečnosti:
špecifikácia použitia finančných prostriedkov	suma	
Plán zahraničných služobných ciest a návštev	4,4 mil. Sk	
platy pracovníkov (medzinárodne notifikovaných inšpektorov) odboru - SVC	5,6 mil. Sk	
zabezpečenie pozorovacích letov v súlade so Zmluvou o otvorenom nebi, finančné prostriedky sú vyčlenené na rok 2002 v osobitnej rozpočtovej položke (účelovo viazané  prostriedky)	7 mil. Sk	
zabezpečenie preletu vrtuľníkom nad deklarovaným miestnom o rozlohe väčšej ako 20 km2 a ustanovenou oblasťou (ZKOS), resp. vymedzenou oblasťou (VD´99)	3,09 mil. Sk	
náklady na použitie pozemných dopravných prostriedkov	260 000,- Sk	
Celkom:	20,35 mil. Sk	

Finančné zabezpečenie plnenia záväzkov Slovenskej republiky v oblasti kontroly zbrojenia, odzbrojenia a budovania dôvery a bezpečnosti v budúcom období
Naplnenie integračného úsilia Slovenskej republiky (vstup do NATO) ovplyvní v budúcnosti plnenie zmlúv v oblasti kontroly zbrojenia a odzbrojenia a tým aj ich finančné zabezpečenie. Verifikačná činnosť bude v rámci NATO koordinovaná. V súlade s pravidlom, že sa štáty NATO vzájomne nekontrolujú, bude verifikačná činnosť Slovenskej republiky orientovaná na nečlenské štáty aliancie (Ruská federácie, Bielorusko, Švédsko, Fínsko atď). Doprava inšpekčných skupín Slovenskej republiky do inšpektovaných štátov bude vykonávaná letecky. V tejto súvislosti sa významne zvýšia náklady na finančné zabezpečenie verifikačnej činnosti. 
Záver
Rezort ministerstva obrany sa v spolupráci s ostatnými rezortmi výrazne podieľal na zabezpečení stanovených úloh v oblasti kontroly zbrojenia a odzbrojenia. Slovenská republika v hodnotenom období splnila všetky svoje záväzky vyplývajúce z platných medzinárodných odzbrojovacích zmlúv, dohôd a dohovorov v súlade s prioritami zahraničnej a bezpečnostnej politiky.
Uvedené skutočnosti výrazne prispievali k posilňovaniu medzinárodného postavenia Slovenskej republiky a k zvyšovaniu jej kreditu vo svete, ako aj k presadzovaniu jej národno-bezpečnostných záujmov.